יואלה הר שפי

יואלה הר שפי (נולדה ב־1935) היא עיתונאית ועורכת דין ישראלית. מייצגת קבוצת עותרים שמבקשים מהמדינה להכיר בלאום הישראלי.

נולדה בפולין ובהיותה בת שש הצליחה לברוח יחד עם משפחתה מתוך גטו ורשה והם התחבאו בעיירה סמוכה. הם נתפסו על ידי הנאצים ובעת שהתכוננו לעלות לרכבת למחנה ההשמדה, ברחה עם דודתה ליער סמוך, בזמן שהוריה נתפסו ונשלחו ברכבת אל מותם בטרבלינקה. להר שפי נמצא מקלט בבית יתומים קתולי כשהיא נחזית לילדה נוצרית בזכות מסמכים מזויפים. גם הדודה שרדה את השואה בזכות תעודות מזויפות. בסיום המלחמה אספה הדודה את הילדה בת ה-10 והן עשו את דרכם, תוך מעבר חמישה גבולות, לספינת מעפילים.

עיתונאית
הר שפי הייתה במשך שנים רבות עיתונאית ב"ידיעות אחרונות". היא החלה את דרכה ב"העולם הזה" ומשם עברה ל"ידיעות אחרונות". בזמן מלחמת יום הכיפורים ליוותה את המלחמה ככתבת לענייני צבא. היא עזבה את "ידיעות אחרונות" ב-1977 על רקע חילוקי דעות בינה ובין האנשים החזקים בעיתון: נח מוזס ודב יודקובסקי בנושא הצנזורה העצמית שמפעיל העיתון.

עמדותיה הפוליטיות
בראיון לוושינגטון פוסט ב-1980 הביעה דעות פוליטיות המזוהות עם השמאל בישראל: התנגדות להתנחלויות, התנגדות לשליטה הישראלית בשטחים המוחזקים, תמיכה במשא ומתן עם אש"ף במטרה להגיע להסכם על מדינה פלסטינית, התנגדות לכפייה הדתית, בעיקר בנושא חוקי האישות ואפליית הנשים.

 פעילות במסגרת עמותת "אני ישראלי" 
הר שפי היא המייסדת והיועצת המשפטית של עמותת "אני ישראלי", אותה הקימה ב-1988. היא מלווה את העמותה במאבקים בערכאות השונות ביחד עם עורך הדין יוסף בן משה ועוזי ארנן בנושאים הקשורים להכרה של מדינת ישראל בלאום הישראלי.

לדבריה הקשר בין מדינת ישראל יהודית ודמוקרטית הוא בלתי נפרד, לא כל המדינות הדמוקרטיות זהות זו לזו אך מעצם כינונה של דמוקרטיה נדרש פיקוח בפרלמנט, עיתונות, מוסדות אקדמיים ועוד. אם ישראל אינה מדינת כל אזרחיה אז היא אינה יכולה להיקרא מדינה דמוקרטית. אם האזרחות אינה שווה לכולם אז האזרחות במדינה חלולה מתוכן. לטענתה, האינטרס הלאומי העליון של מדינת ישראל צריך להיות גיבוש זהות משותפת של כלל התושבים. לטענתה יש לפעול לשילוב כוחות של הציבור הלא-יהודי בארץ ולקרב את בני הדתות השונות המתגוררים בישראל על מנת לאחד כוחות במטרה לשילוב רב-תרבותי. התרבות של מדינת ישראל צריכה להיות שוויונית כדי שכל מי שמתגורר בה ירצה להיות חלק ממנה.

בשנת 2004 בעקבות הדיונים בעתירה לרישום הלאום "ישראלי" בתעודת הזהות, אמרה הר שפי: "אנחנו מבקשים הכרה בעובדת היותנו ישראלים ומבקשים שישראל תכיר בעצמה סוף סוף כמדינה ריבונית ולא כקהילת קודש. הלאום הישראלי נוצר עוד לפני 48' ומאז ועד היום הוא עובדה קיימת ובועטת (...) איך יכול להיות שיהודי אמריקני יהיה גם יהודי מלא וגם אמריקני מלא ואנחנו לא יכולים להיות גם ישראלים מלאים וגם יהודים מלאים, או ערבים מלאים וישראלים מלאים. במה קופחנו? (...) לאדם יש מניפת זהויות. אנחנו אומרים שלא ייתכן שישראל תהיה היחידה שאיננה מכירה בלאום שלה. אנחנו איננו זכאים להשתייך ללאום שלנו במדינתנו. מונעים מאיתנו את הזכות להיות ישראלים".

ספריה
בשנת 1977 ראה אור ספרה "לא בכותרות", בהוצאת ידי יעד. הספר מכיל 350 עמודים וכולל נקודות מבט על מצב העיתונות הישראלית ומשלב אירועים, מקרים, דמויות בתקשורת ועוד.
ב-1980 ראה אור באנגלית ובגרמנית ספרה "Beyond the gunsights: One Arab family in the promised land". הספר מתאר את חייה של משפחה ערבית בישראל.

מתגוררת בתל אביב.

 קישורים חיצוניים 


 יואלה הר שפי על זיכרון השואה, יוטיוב
 רשימת הפרסומים של יואלה הר שפי באתר העין השביעית
 Myra MacPherson, Yoella Har-Shefi: Goading Israel Through a Sea of Trouble, וושינגטון פוסט, 26 באוגוסט 1980

הערות שוליים

קטגוריה:עורכות דין יהודיות
קטגוריה:עיתונאיות ישראליות
קטגוריה:עורכות דין ישראליות
קטגוריה:תל אביב-יפו: אישים
קטגוריה:ישראליות שנולדו ב-1935